17-jarige se liggaam word opgegraweArgieffoto: Kent Williamson ŉ Hof in Mpumalanga het ŉ bevel uitgereik dat die liggaam van ŉ 17-jarige seun, wat vermoedelik tydens ŉ aanranding dood is, Donderdagoggend opgegrawe moet word. Dit volg nadat die polisie ŉ saak van moord begin ondersoek het oor die afsterwe van Lungile Nkosi, wat op 6 September 2018 vermoedelik deur sy ouers en twee broers in Pienaar aangerand is, het kol. Mtsholi Bhembe, woordvoerder van die polisie, gesê. Volgens inligting tot die polisie se beskikking het die vier gesinslede die slagoffer daarvan beskuldig dat hy sy sussie se selfoon gesteel het. “Die 17-jarige is daarna vermoedelik doodgeslaan en die gesin het nooit die saak by die polisie aangemeld nie. Hulle het ŉ lyksversorger ontbied en gesorg dat ‘natuurlike oorsake’ aangedui word as die oorsaak van sy afsterwe.” Nkosi is daarna op 8 September begrawe. “Besorgde lede van die gemeenskap het die saak onder die polisie se aandag gebring en ŉ ondersoek is van stapel gestuur. Die verdagtes is in hegtenis geneem en het vandag in die hof verskyn. Hulle staan tereg op aanklag van moord en dwarsboming van die gereg,” het Bhembe bygevoeg. Die verdagtes bly in aanhouding en sal Vrydag weer in die Kanyamazane-landdroshof verskyn vir ŉ aansoek om borgtog.